รถไฟฟ้า บีทีเอส เริ่มทดสอบความพร้อมระบบเดินรถไฟฟ้าสายสีเขียวเหนือก่อนเปิดให้บริการประชาชนใช้บริการฟรี 1 สถานีจากสถานีหมอชิตถึงสถานีลาดพร้าว ตั้งแต่วันที่ 11 สิงหาคมนี้เป็นต้นไป
นายมานิต เตชอภิโชค กรรมการผู้อำนวยการ บริษัท กรุงเทพธนาคม จำกัด พร้อมด้วยนายสุรเชษฐ์ เหล่าพูลสุข รองผู้ว่าการการรถไฟฟ้าขนส่งมวลชนแห่งประเทศไทย หรือ รฟม. และนายสุรพงษ์ เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด หรือ บีทีเอส นำคณะสื่อมวลชนลงพื้นที่ติดตามความพร้อมการเปิดให้บริการโครงการรถไฟฟ้าสายสีเขียวเหนือช่วงหมอชิต-สะพานใหม่-คูคต จำนวน 1 สถานี จาก สถานีหมอชิต-ห้าแยกลาดพร้าว ในวันที่ 11 สิงหาคมนี้         นายมานิต เตชอภิโชค เปิดเผยว่า ถือเป็นการขยายจุดเชื่อมต่อการเดินทางให้กับประชาชนให้ได้รับความสะดวกสบายในการเดินทางยิ่งขึ้น และที่สำคัญช่วยคลี่คลายปัญหาจราจรบริเวณห้าแยกลาดพร้าวได้เป็นอย่างมาก โดยช่วงแรกยังไม่เก็บค่าโดยสารในช่วง ต่อขยาย 1 สถานี ส่วนการเจรจาสัมปทานเดินรถไฟฟ้าสายสีเขียวตามคำสั่ง คสช. มาตรา 44 คาดว่าจะได้ข้อสรุปภายในเดือนกันยายนนี้ หลังจากกรุงเทพมหานครมีนโยบายในการควบคุมค่าโดยสารของรถไฟฟ้าบีทีเอสทั้งระบบไม่เกิน 65 บาท        ขณะที่นายนายสุรพงษ์ เลาหะอัญญา เปิดเผยว่า ปัจจุบันมีผู้โดยสารมาใช้บริการที่สถานีหมอชิตประมาณ 70,000-80,000 คนต่อวัน คาดว่าการเปิดเดินรถในช่วงแรกจะมีผู้โดยสารมาใช้บริการที่สถานีห้าแยกลาดพร้าวครึ่งหนึ่งของสถานีหมอชิต โดยช่วงแรก บีทีเอส จะจัดตารางเดินรถจากสถานีหมอชิตถึงถานีลาดพร้าวแบบต่อเดียวในชั่วโมงเร่งด่วนทั้งเช้าและเย็น แบบขบวนเว้นขบวน ส่วนนอกเวลาเร่งด่วนจะวิ่งถึงห้าแยกลาดพร้าวทุกขบวน คาดว่าจะสามารถให้ทุกขบวนวิ่งไปสิ้นสุดที่ห้าแยกลาดพร้าวได้ภายในสิ้นปีนี้ ที่จะมีการเปิดเดินรถขยายออกไปอีก 4 สถานีจนถึงแยกเกษตร พร้อมย้ำว่าผู้โดยสารจะได้ใช้บริการในอัตราค่าโดยสารที่เป็นธรรม        ด้านนายนายสุรเชษฐ์ เหล่าพูลสุข เปิดเยว่า หลังจาก รฟม. ปรับวิธีการทำงานใหม่เพื่อความรวดเร็วโดยทยอยเปิด ให้บริการเดินรถในเส้นทางที่ก่อสร้างและวางระบบแล้วเสร็จ ส่งผลให้การให้บริการในเส้นทางดังกล่าวเร็วกว่าแผนเดิมจากปกติต้องเปิดเดินรถตลอดเส้นทางสีเขียวเหนือช่วงปลายปี 2564 ส่งผลให้สามารถเปิดให้บริการประชาชนได้ในวันที่ 11 สิงหาคมนี้ ช่วงหมอชิต-ห้าแยกลาดพร้าว และช่วงเดือนธันวาคมนี้ จะเปิดเดินรถถึงสถานีแยกเกษตร และมีเป้าหมายจะเปิดให้บริการตลอดสายถึงคูคตปลายปี 2563#รถไฟฟ้าสายสีเขียว  #สำนักข่าว #กรมประชาสัมพันธ์